《公子家二首》
唐代·李山甫

曾是皇家几世侯，入云高第照神州。柳遮门户横金锁，

花拥弦歌咽画楼。锦袖妒姬争巧笑，玉衔骄马索闲游。

麻衣酷献平生业，醉倚春风不点头。

柳底花阴压露尘，醉烟轻罩一团春。鸳鸯占水能嗔客，

鹦鹉嫌笼解骂人。騕褭似龙随日换，轻盈如燕逐年新。

不知买尽长安笑，活得苍生几户贫。

作者简介：李山甫，唐朝。咸通中累举不第，依魏博幕府为从事。尝逮事乐彦祯、罗弘信父子，文笔雄健，名著一方。诗一卷。